02 November 2019 21:12
O, die vreugde! Rassie Erasmus (links), saam met Siya Kolisi, kaptein van die Springbokke. Foto: Getty Images.
Rassie Erasmus se volgende uitdaging ná die verowering van die Wêreldbeker met 'n oorwinning van 32-12 oor Engeland in Saterdag se eindstryd in Jokohama, Japan, is om bestendigheid in Springbok-rugby te hervestig.
Erasmus, wat as die Suid-Afrikaanse Rugbyunie (Saru) se direkteur van rugby steeds nou by die Bok-span betrokke sal bly, al beplan hy om 'n nuwe hoofafrigter aan te stel, wil nou ten alle koste hê dat die Bokke die wen-momentum wat hulle in die Wêreldbeker opgebou het oor die volgende vier jaar moet behou, en nie soos ná 1995 en 2007 se sukses net moet prysgee nie.
Rassie Erasmus, afrigter van die Bokke, poseer saam met RG Snyman vir 'n foto. Foto: Getty Images
Daar is nou sowat 614 dae voor die reeks teen die Ierse en Britse Leeus.
"Ons weet hoe dit werk en hoe onbestendig Suid-Afrikaanse rugby die jaar ná 'n Wêreldbeker was.
Ons moet daarna streef om bestendig suksesvol te wees.
Die Bokke sal, soos sedert sy aanstelling, vorentoe verskeie klein doelwitte stel. Een van hulle klein doelwitte wat hulle onder hom bereik het, was om die All Blacks verlede jaar in Wellington te klop.
"Ons het lank voor die Rugbykampioenskap besluit dat ons 20 weke saam moet wees aangesien ons as 'n groep soveel agter die ander spanne is.
Een van Erasmus se sterspelers in die eindstryd, Frans Malherbe, moes homself verskeie kere knyp om seker te maak dis die werklikheid en nie net 'n droom nie dat die Bokke die Wêreldbeker gewen het.
"Dit moet nog insink. Hopelik deur die aand as ons dit vier.
"Dis 'n ongelooflike gevoel om deel van iets spesiaal soos dit te wees, om deel van 'n groep te wees wat dit bereik het."
Klapsoen! Frans Malherbe gee die Wêreldbeker Saterdag 'n behoorlike soen. Foto: Getty Images
"Ons het die week net twee dae se oefening gehad en op ons uitvoering gefokus."
"Dis ongelooflik. Dis wonderlik om hiervan deel te wees en met die span te deel. Elkeen het sy storie en sy hoogtepunte en laagtepunte. Dis dinge wat gebeur.
"Dit was regtig mal-lekker om aan die William Webb Ellis-trofee te raak.
"Hopelik kry ek verdere kanse om dit omhoog te hou. Ek het meer as 'n bier uit dit gedrink. Hopelik kan ons dit vir 'n paar dae hou en langer tyd daarmee hê."